Tpinġija oriġinali ta' John B. Saliba  Nhar il-Ġimgħa 7 ta' Mejju 2021 fis-6.00pm, il-Malti-Amerikan John B. Saliba se jitkellem bl-Ingliż mal-antropologu Michael Deguara fuq it-tifkiriet tiegħu tat-Tarzna u Malta fil-Gwerra. Din it-taħdita se tkun miftuħa għal kulħadd u se tixxandar fuq Facebook fuq il-paġna tal-proġett dwar It-Tradizzjoni Orali u fuq Zoom. Din l-intervista hija parti minn sensiela ta' taħditiet fuq It-Tradizzjoni Orali organizzata mid-Dipartiment tal-Malti tal-Università. Il-proġett qed isir bl-għajnuna tal-Fondi ta' Riċerka tal-Università ta' Malta u l-Klabb Kotba Maltin. John B. Saliba, Malti ta' 94 sena minn Ħaż-Żabbar li llum jgħix New York se jirrakkonta l-esperjenza tiegħu fit-Tarzna bejn l-1941-1949, u t-tifkiriet ta' żmien il-Gwerra. Dawn l-esperjenzi jinkludu fost l-oħrajn it-tagħlim prattiku li kien isir fil-qasam tas-snajja', l-apprentistat fit-Tarzna, il-periklu u l-inċidenti, ir-relazzjoni tiegħu ma' priġunieri Taljani, il-ġlied bejn l-ajruplani tal-gwerra.Matul it-taħdita se jintwerew ukoll uħud mix-xogħlijiet artistiċi tiegħu.It-taħdita se tkun bl-Ingliż biex ikunu jistgħu jsegwu dawk li ma jafux bil-Malti, fosthom il-familja ta' John Saliba stess. Madankollu, is-Sur Saliba għandu għal qalbu l-ilsien Malti, li ma nesa qatt, u se jkun hemm ħin għal mistoqsijiet u kummenti li jistgħu jsiru bil-Malti.Dr Dawn Adrienne Saliba, in-neputija ta' John Saliba li qed tistudja l-Arkeoloġija fl-Università ta' Malta, kienet strumentali biex issir din it-taħdita.Hemm aktar tagħrif fuq il-proġett dwar It-Tradizzjoni Orali fuq is-sit . Dan it-tagħrif twassal mid-Dipartiment tal-Malti (Fakultà tal-Arti,UOM)